Itsenäisyyden muistomerkki

Itsenäisyyden muistomerkki (ukr. Монуме́нт Незале́жності, Monument Nezaležnosti) on Ukrainan pääkaupunki Kiovan keskustan Itsenäisyyden aukiolla sijaitseva 62 metriä korkea muistopilari. Se pystytettiin Ukrainan itsenäistymisjulistuksen (24. elokuuta 1991) kymmenvuotisjuhlan kunniaksi vuonna 2001. Historiaa Taustaa Itsenäisyyden aukio on muuttunut paljon ja vaihtanut nimeään useasti 1860-luvulta lähtien. Etenkin 1950-1980-lukujen aikana aukiota leimasi Neuvostoliiton hallinnon voimaa näyttävä ilme. Ukrainan itsenäistymistä edeltävinä vuosina aukion nimenä Lokakuun aukio (ukr. площа Жовтневої революції, vuodesta 1977 lähtien) ja siellä oli kookas Lokakuun vallankumouksen muistomerkki (1977). Tuo kuvanveistäjä Vasyl Borodain suunnittelema neuvostoajan symboli purettiin syyskuussa 1991. Muistomerkin suunnittelu ja arkkitehtuuri Maaliskuussa 1996 presidentti Leonid Kutšman säädöksellä käynnistettiin avoin kilpailu Itsenäisyyden muistomerkin suunnittelemiseksi. Kilpailuun tuli 700 osallistujaa. Valinta tapahtui vaiheittain usean vuoden aikana. Kukin osallistuja saattoi lähettää useita kilpailuehdotuksia. Siten kilpailun voittanut Anatoli Kuštš sijoittui sekä ensimmäiselle että kolmannelle sijalle suunnittelukisan finaalissa (2000). Tyylillisesti juhlapilari on yhdistelmä ukrainalaista barokkia ja empiretyyliä, mutta tekninen toteutus on moderni. Valkoisella italialaisella marmorilla päällystetyn teräspylvään jalustana on ukrainalaisen barokin tyylinen, teräsbetonista rakennettu kirkko. Pylvään huipulla on ukrainalaiseen kansallisasuun pukeutunut naishahmo (Berehynia), joka pitelee viburnum-oksaa käsissään. Patsaan naishahmon mallina Anatoli Kuštš käytti tytärtään, taiteilija Christina Katrakista. Veistoksellisen, pronssista valetun hahmon neppeleiden nauhat, vaatteiden koriste ja viburnum-oksa on kullattu. Veistos painaa noin 20 tonnia. Pylväs on vakautettu maanjäristyksen ja hirmumyrskytuulen mahdollisesti aiheuttavan värinän varalta. Onton pylvään keskellä riippuu puolitoista tonnia painava heiluri, joka vaimentaa ulkoista tärinää. Pylvään sisällä on kierreportaat. Itsenäisyyden muistopilari rakennettiin aukion perusteellisen uudelleenrakentamisen aikana vuosina 2000–2001, ja avattiin itsenäisyyden kymmenvuotispäivän kunniaksi vuonna 2001. Itsenäisyyden muistomerkin suunnittelijan työ on myös sen lähellä sijaitseva Kiovan perustajien muistomerkki (2000). Drooni-isku Maaliskuun 16. päivänä 2026 venäläisen Lancet-räjähdedroonin jäännöksiä putosi muistopilarin juurelle. Kuvia Katso myös Nollapisteen monumentti Kiovassa Äiti synnyinmaa Kiovan perustajien muistomerkki Lähteet Aiheesta muualla Kuvia tai muita tiedostoja aiheesta Itsenäisyyden muistomerkki Wikimedia Commonsissa